**Dôvodová správa**

**A. Všeobecná časť**

Návrh zákona, ktorým sa dopĺňa zákon č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení neskorších predpisov a ktorým sa dopĺňa zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov sa predkladá ako iniciatívny materiál, ktorého potrebu vyvolala aktuálna kríza na veľkoobchodných trhoch s elektrinou.

Veľkoobchodné ceny elektriny v uplynulom období skokovo narastajú v reakcii na významný rast veľkoobchodnej ceny zemného plynu, na ktorú je cena elektriny naviazaná v dôsledku uplatňovania algoritmov a metodík veľkoobchodných trhov na báze marginálnych nákladov najdrahšej výrobne elektriny, ktorou je v súčasnosti výroba zo zemného plynu.

Ruská agresia voči Ukrajine, sankcie uvalené Európskou úniou a jej medzinárodnými partnermi a protiopatrenia prijaté Ruskom zasahujú do chodu hospodárstva v Slovenskej republike. Rast cien energií, nárast cien komodít elektriny a plynu, má zásadné negatívne vplyvy na hospodárstvo Slovenskej republiky. Výrazný je vplyv na priemysel a malé a stredné podniky, čo môže viesť k obmedzeniam vo výrobe, k rastu cien produktov, či útlmu činnosti firiem.

Cieľom návrhu zákona sú legislatívne úpravy, ktoré sú potrebné na to, aby Ministerstvo hospodárstva Slovenskej republiky mohlo poskytnúť pomoc právnickým osobám a fyzickým osobám – podnikateľom zasiahnutých krízou, na zmiernenie negatívneho vplyvu vysokého nárastu cien elektriny a plynu.

Návrh zákona má vplyv na rozpočet verejnej správy, podnikateľské prostredie, nemá vplyv na životné prostredie, informatizáciu spoločnosti, služby verejnej správy pre občana, manželstvo, rodičovstvo a rodinu a nemá ani sociálne vplyvy.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, s medzinárodnými zmluvami, ktorými je Slovenská republika viazaná, ako aj s právom Európskej únie.

Účinnosť zákona sa navrhuje dňom vyhlásenia, pričom naliehavosť je odôvodnená potrebou včas eliminovať riziko vážnych hospodárskych škôd spôsobených výrazným nárastom cien elektriny a plynu na svetových trhoch.

**B. Osobitná časť**

**K Čl. I**

**K bodu 1**

Legislatívna úprava z dôvodu rozšírenia poskytovania dotácií o dotácie na dodatočné náklady v dôsledku zvýšenia cien plynu a elektriny.

**K bodu 2**

Upravuje sa mechanizmus poskytovania dotácií na pokrytie dodatočných nákladov v dôsledku zvýšenia cien plynu a elektriny. Účelom pomoci je zmiernenie vplyvov vysokých cien elektriny a plynu vplývajúcich negatívne na právnické osoby a fyzické osoby – podnikateľov postihnutých vysokými cenami energií na základe oddielu 2.1. Dočasného krízového rámca pre opatrenia štátnej pomoci na podporu hospodárstva v dôsledku agresie Ruska proti Ukrajine.

Navrhovaná právna úprava má za cieľ zmierniť negatívne následky právnickým osobám a fyzickým osobám – podnikateľom pri zvládaní prudkého zvýšenia nákladov v dôsledku súčasnej krízy a tiež znížiť inflačný tlak vyplývajúci zo zvyšovania cien energií.

Do zákona sa vkladá nové ustanovenie § 13e, ktoré predstavuje právny základ podpory formou dotácie pre oprávnených žiadateľov – fyzické osoby – podnikateľov a právnické osoby. Na dotáciu podľa zákona nie sú opravní žiadatelia, na ktorých sa vzťahujú sankcie prijaté Európskou úniou.

Ustanovuje sa, že maximálnu výšku dotácie, oprávnené obdobie na dotáciu a oprávnený náklad pre určenie výšky dotácie podľa odseku 1 ministerstvo určí vo výzve na predkladanie žiadostí.

Ustanovuje sa, že žiadateľ musí na účel získania dotácie podať žiadosť o poskytnutie dotácie, a to v elektronickej podobe autorizovanú spôsobom určeným vo výzve na predkladanie žiadostí prostredníctvom na to určeného formulára na webovom sídle Ministerstva hospodárstva Slovenskej republiky. Žiadateľ uvedie v žiadosti svoje základné identifikačné údaje, výšku požadovanej dotácie, číslo bankového účtu, na ktorý sa má dotácia vyplatiť, ako aj ďalšie náležitosti špecifikované vo výzve na predkladanie žiadostí.

Ustanovuje sa osobitná právna úprava splnenia podmienok podľa § 8a ods. 4 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. Tie sú rozdelené na podmienky, pri ktorých priamo zo zákona platí domnienka ich splnenia a na tie, pri ktorých je potrebné preukázať ich splnenie vyhlásením. Ak požadovaná výška dotácie presahuje hodnotu 100 000 eur, povinnou náležitosťou žiadosti o dotáciu je označenie konečného užívateľa výhod.

Upravuje sa povinnosť elektronicky zaslať žiadateľovi oznámenie o schválení dotácie, na základe ktorého sa dotácia poskytuje.

Ustanovuje sa povinnosť pre dodávateľa elektriny, dodávateľa plynu, prevádzkovateľa distribučnej sústavy alebo prevádzkovateľa distribučnej siete poskytnúť ministerstvu súčinnosť potrenú na posúdenie žiadosti o dotáciu.

Vláda Slovenskej republiky nariadením ustanoví sumu za jednu MWh plynu a sumu za jednu MWh elektriny pre určenie výšky dotácie.

**K Čl. II**

Vzhľadom na aktuálnu krízu na veľkoobchodných trhoch s elektrinou a plynom sa navrhuje predĺžiť časové obdobie na použitie bežných výdavkov na podporu poskytovanú z výdavkov štátneho rozpočtu z dôvodu kompenzácie zvýšenia cien plynu a elektriny. Navrhuje sa predĺženie časového obdobia na použitie týchto bežných výdavkov rozpočtovaných v rozpočtovom roku 2022 a v rozpočtovom roku 2023 do konca roka 2024. Keďže ide o osobitnú právnu úpravu časovosti bežných výdavkov štátneho rozpočtu, ktorá má dočasný charakter a táto úprava súvisí s krízou na veľkoobchodných trhoch s elektrinou a plynom, navrhuje sa takáto úprava ako prechodné ustanovenie. Návrhom sa umožní správcom kapitol štátneho rozpočtu poskytnúť podporu z bežných výdavkov rozpočtovaných v roku 2022 a v roku 2023 z dôvodu kompenzácie zvýšenia cien plynu a elektriny až do konca roka 2024.

**K Čl. III**

Dátum účinnosti návrhu zákona sa navrhuje dňom vyhlásenia v zbierke zákonov.

V Bratislave 7. novembra 2022

**Eduard Heger**

predseda vlády Slovenskej republiky

**Karel Hirman**

minister hospodárstva Slovenskej republiky